Γνωμοδότηση της Επιτροπής των Περιφερειών για την "Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας"

(2002/C 278/11)

H ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την έκθεση της Επιτροπής προς το Συμβούλιο, το Ευρωπαϊκό Κοινοβούλιο, την Οικονομική και Κοινωνική Επιτροπή και την Επιτροπή των Περιφερειών, σχετικά με την υλοποίηση των προσανατολισμών για τα διευρωπαϊκά δίκτυα στον τομέα της ενέργειας κατά την περίοδο 1996-2001·

έχοντας υπόψη την ανακοίνωση της Επιτροπής προς το Συμβούλιο και το Ευρωπαϊκό Κοινοβούλιο για τις "ευρωπαϊκές υποδομές της ενέργειας"·

έχοντας υπόψη την Πρόταση απόφασης του Ευρωπαϊκού Κοινοβουλίου και του Συμβουλίου για την τροποποίηση της απόφασης αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας (COM(2001) 775 τελικό)·

έχοντας υπόψη την απόφαση του Προέδρου της, της 8ης Απριλίου να ορίσει γενικό εισηγητή τον κ. Mauro Pili, Πρόεδρο της αυτόνομης περιφέρειας της Σαρδηνίας (Ι/PPE), προκειμένου να επεξεργαστεί τη σχετική γνωμοδότηση, σύμφωνα με το άρθρο 40, παράγραφος 2 του Εσωτερικού Κανονισμού·

έχοντας υπόψη τα άρθρα 154, 155, 156, 158 και 265 της Συνθήκης του Άμστερνταμ, και ιδιαίτερα την παράγραφο 2 του άρθρου 154 όπου αναφέρεται ότι η δράση της Κοινότητας "...λαμβάνει ειδικότερα υπόψη την ανάγκη να συνδεθούν οι νησιωτικές, οι μεσόγειες και οι περιφερειακές περιοχές με τις κεντρικές περιοχές της Κοινότητας"·

έχοντας υπόψη την απόφαση αριθ. 1254/96/ΕΚ του ΕΚ και του Συμβουλίου, της 5ης Ιουνίου 1996 για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας·

έχοντας υπόψη την απόφαση αριθ. 1047/97/ΕΚ του ΕΚ και του Συμβουλίου της 29ης Μαΐου 1997 που τροποποιεί την απόφαση αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας·

έχοντας υπόψη την απόφαση αριθ. 1741/1999/ΕΚ του ΕΚ και του Συμβουλίου της 29ης Ιουλίου 1999 που τροποποιεί την απόφαση αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας·

έχοντας υπόψη την απόφαση αριθ. 761/2000/ΕΚ της Επιτροπής, της 16ης Νοεμβρίου 2000, για καθορισμό των εξειδικεύσεων των έργων που έχουν χαρακτηρισθεί ως κοινού ενδιαφέροντος στον τομέα των διευρωπαϊκών ενεργειακών δικτύων με την απόφαση αριθ. 1254/96/ΕΚ του Ευρωπαϊκού Κοινοβουλίου και του Συμβουλίου, που τροποποιήθηκε από τις αποφάσεις 1047/96/ΕΚ και 1741/1999/ΕΚ του ΕΚ και του Συμβουλίου·

έχοντας υπόψη την απόφαση 96/391/ΕΚ του Συμβουλίου της 28ης Μαρτίου 1996 περί συνόλου δράσεων προς διαμόρφωση ευνοϊκότερου πλαισίου για την ανάπτυξη των διευρωπαϊκών δικτύων στον τομέα της ενέργειας·

έχοντας υπόψη τη σύσταση 1999/28/ΕΚ της Επιτροπής, της 14ης Δεκεμβρίου 1998, για τη βελτίωση των διαδικασιών αδειοδότησης που αφορούν τα διευρωπαϊκά δίκτυα ενέργειας·

έχοντας υπόψη τον κανονισμό (ΕΚ) αριθ. 2236/95 του Συμβουλίου της 18ης Σεπτεμβρίου 1995 περί καθορισμού των γενικών κανόνων για τη χορήγηση κοινοτικής ενίσχυσης στον τομέα των διευρωπαϊκών δικτύων, που τροποποιήθηκε από τον κανονισμό (ΕΚ) αριθ. 1655/1999 του ΕΚ και του Συμβουλίου, της 19ης Ιουλίου 1999·

έχοντας υπόψη τις οδηγίες του ΕΚ και του Συμβουλίου 96/92/ΕΚ της 19ης Δεκεμβρίου 1996 και 98/30/ΕΚ της 22ας Ιουγίου 1998 σχετικά με τους κοινούς κανόνες για την εσωτερική αγορά ηλεκτρικής ενέργειας και φυσικού αερίου·

έχοντας υπόψη το Πράσινο Βιβλίο της Επιτροπής "Προς μία ευρωπαϊκή στρατηγική για την ασφάλεια του ενεργειακού εφοδιασμού" (COM(2000) 769 τελικό)·

έχοντας υπόψη τα συμπεράσματα του Ευρωπαϊκού Συμβουλίου της Στοκχόλμης της 23ης και 24ης Μαρτίου 2001·

έχοντας υπόψη τα συμπεράσματα του Ευρωπαϊκού Συμβουλίου της Βαρκελώνης της 15ης και 16ης Μαρτίου 2002·

κατά την 44η σύνοδο ολομέλειάς της, της 15ης και 16ης Μαΐου 2002 (συνεδρίαση της 16ης Μαΐου) υιοθέτησε την ακόλουθη γνωμοδότηση.

1. Γενικές παρατηρήσεις

1.1. Η Επιτροπή των Περιφερειών εκφράζει την ικανοποίησή της για την πρωτοβουλία του Κοινοβουλίου και του Συμβουλίου που αποσκοπεί στον καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας.

Ιδιαίτερα συμμερίζεται την απαίτηση για την αναθεώρηση των προσανατολισμών σχετικά με τα διευρωπαϊκά δίκτυα στον τομέα της ενέργειας (ΔΕΔ-Ενέργειας) λαμβανομένων υπόψη των εξελίξεων που έχουν σημειωθεί από το 1996 μέχρι σήμερα (εφαρμογή των οδηγιών για την ελευθέρωση της αγοράς ηλεκτρικής ενέργειας και φυσικού αερίου, τάση αύξησης της εξάρτησης από μη κοινοτικές πηγές, καθορισμός πιο φιλόδοξων στόχων όσον αφορά τη διείσδυση των ανανεώσιμων πηγών ενέργειας).

1.2. Συμφωνεί επίσης με την πρόταση να οριστεί, μια ιδιαίτερη κατηγορία "έργα προτεραιότητας ευρωπαϊκού ενδιαφέροντος", μεταξύ των έργων κοινού ενδιαφέροντος, που να μπορούν να συμβάλουν σημαντικά στην επίτευξη των βασικών στόχων της ενεργειακής πολιτικής, δηλαδή στην υλοποίηση ανταγωνιστικής εσωτερικής αγοράς και στην ενίσχυση της ασφάλειας του εφοδιασμού.

1.3. Αποδέχεται την πρόταση αναπροσανατολισμού των πολιτικών προτεραιοτήτων ούτως ώστε τα κύρια κριτήρια της πολιτικής για τα ΔΕΔ-Ενέργειας να αντιστοιχούν στις πραγματικές ανάγκες όσον αφορά τα δίκτυα με την εισαγωγή, παράλληλα με τις πολιτικές προτεραιότητες της ασφάλειας του εφοδιασμού, της διεύρυνσης και της συνοχής (διαλειτουργικότητα των δικτύων ηλεκτρικής ενέργειας, ανάπτυξη των υποδομών στον τομέα του φυσικού αερίου, διασύνδεση των περιφερειακών περιοχών με την ανάπτυξη της κατηγορίας της άκρως απομακρυσμένης περιφέρειας), δύο νέων πολιτικών προτεραιοτήτων: εφαρμογή συνοδευτικών μέτρων για την συγκρότηση της εσωτερικής αγοράς, σύνδεση της παραγωγής από ανανεώσιμες πηγές ενέργειας στα διασυνδεδεμένα ενεργειακά δίκτυα.

1.4. Ειδικότερα, με τον αναπροσανατολισμό των προτεραιοτήτων πολιτικής προβάλλεται η άμεση συμβολή που είναι δυνατόν να επιφέρουν τα ΔΕΔ-Ενέργειας στην ανάπτυξη της ενεργειακής πολιτικής και στην υλοποίηση των πολιτικών για την αειφόρο ανάπτυξη, την περιφερειακή ανάπτυξη και την διεύρυνση.

1.5. Όσον αφορά την περιφερειακή ανάπτυξη, επισημαίνεται ότι η Επιτροπή των Περιφερειών έχει ήδη εκφράσει τη γνώμη της ότι οι προτεραιότητες που προτείνει η Επιτροπή πρέπει εκτός από τις περιφερειακές περιοχές να αφορούν και τις νησιωτικές περιοχές.

1.6. Συμφωνεί με την ανάγκη προσδιορισμού αξόνων προτεραιότητας, καθώς και με την πρόταση ευρύτερου καθορισμού των σχεδίων κοινού ενδιαφέροντος όπου, με βάση κατάλληλες αξιολογήσεις, θα περιοριστεί ο αριθμός των θεματικών σχεδίων ιδιαίτερης στρατηγικής σημασίας, αντί των υφιστάμενων 90(1), εφόσον έτσι θα δημιουργηθούν προϋποθέσεις μεγαλύτερης ευελιξίας για την ισόρροπη εφαρμογή της πολιτικής του προγράμματος ΔΕΔ-Ενέργειας.

2. Παρατηρήσεις σχετικά με τις προτεραιότητες

2.1. Ωστόσο, προκύπτει με εξαιρετική σαφήνεια πώς ο προσδιορισμός των αξόνων προτεραιότητας, όπως φαίνεται στο κείμενο και διευκρινίζεται στο σχετικό παράρτημα, ερμηνεύεται σε περιφερειακές και στρατηγικές επιλογές εξαιρετικά δεσμευτικές όσον αφορά την ανάγκη προσαρμογών σε σχέση με τα προαναφερθέντα κείμενα.

Η ΕΤΠ κρίνει απαραίτητο να προσδιοριστούν τα κριτήρια και οι στρατηγικές που θεωρούνται κατάλληλες από την Ευρωπαϊκή Επιτροπή ιδιαίτερα όσον αφορά τον κατάλογο των σχεδίων προτεραιότητας. Ομοίως, η ΕΤΠ θεωρεί σκόπιμο κατά τη στιγμή της επιλογής των σχεδίων προτεραιότητας να αποτελεί σαφώς βασικό κριτήριο για την Επιτροπή ο χαρακτήρας της απομακρυσμένης και απομονωμένης περιφέρειας.

2.2. Όσον αφορά τους άξονες σχετικά με τα δίκτυα ηλεκτρικής ενέργειας επισημαίνεται ότι, όσον αφορά τη δέσμευση επιλογής πέντε σχεδίων προτεραιότητας, στο έγγραφο αναφέρονται επτά(2) που δεν φαίνονται ταξινομημένα ούτε παρουσιάζουν οικονομικό ενδιαφέρον από στρατηγική σκοπιά, αλλά καθορίζονται συγκεκριμένες εδαφικές διασυνδέσεις.

Κατά τον προσδιορισμό των αξόνων προτεραιότητας και κυρίως κατά την υλοποίησή τους στις προτάσεις σχεδίων προτεραιότητας, τα οποία θα χρηματοδοτηθούν περισσότερο, η ΕΤΠ υπογραμμίζει την ανάγκη να καταστεί σαφέστερος ο διαρθρωτικός και στρατηγικός χαρακτήρας της χρηματοδότησης αυτής. Για το σκοπό αυτό χαρακτηρίζεται ως "στρατηγικής σημασίας" για την Ένωση η ισορροπία διαφοροποίησης των πηγών ενέργειας, ο σεβασμός της εσωτερικής συνοχής ιδιαίτερα έναντι των απομακρυσμένων και απομονωμένων από την υπόλοιπη ήπειρο περιοχών καθώς και η αποδοτικότητα των σχεδίων.

2.3. Πράγματι φαίνεται λογική η υπόθεση το μέγεθος των συνδρομών να διαβαθμίζεται σε συνάρτηση με την ανάγκη παρέμβασης σε περιοχές που, αν και χαρακτηρίζονται από σημαντικά ενεργειακά ελλείμματα, παρουσιάζουν συνθήκες πυκνότητας και κατανομής εγκατάστασης που καθιστούν ιδιαίτερα δαπανηρές τις υποδομές.

Σε περιοχές αραιοκατοικημένες, ή με έδαφος ιδιαίτερα δύσκολο, οι συνθήκες αυτές αποτελούν σαφή εμπόδια για την οικονομική διαχείριση της ενέργειας, και η χορήγηση της κοινοτικής συνδρομής σε αυτές τις περιοχές μπορεί να δημιουργήσει ελάχιστες προϋποθέσεις ανταγωνιστικότητας σε σχέση με περιοχές με περισσότερες ευκολίες για την υποδοχή υποδομών.

Τα στοιχεία που αφορούν τα δίκτυα ηλεκτρικής ενέργειας θα αυξηθούν σε περίπτωση που ληφθεί υπόψη το τμήμα σχετικά με τα δίκτυα φυσικού αερίου.

2.4. Οι στρατηγικές επιλογές που υιοθετήθηκαν κατά το γενικό προγραμματισμό, μπορεί να έχουν ακόμη και σκοπίμως μία σχετικά συγκεκριμένη εδαφική εγκατάσταση, αρκεί να έχουν υιοθετηθεί στη βάση λεπτομερών αναλύσεων, προσεκτικών οικονομικών αξιολογήσεων και με αφετηρία τις θέσεις που έχουν εκφράσει τα κράτη μέλη.

Πρόκειται για αποφάσεις καθοριστικής οικονομικής και πολιτικής σημασίας για τις οποίες απαιτείται σε βάθος και λεπτομερής μελέτη.

2.5. Από την αιτιολογική έκθεση προκύπτει η αναγκαιότητα αύξησης των γραμμών προσαγωγής φυσικού αερίου λόγω της συνεχούς αύξησης της κατανάλωσης των κρατών μελών, και τούτο αποτελεί στοιχείο καθοριστικής σημασίας για την κοινοτική ενεργειακή πολιτική. Βέβαια το στοιχείο αυτό πρέπει να αντιμετωπιστεί στο πλαίσιο ενός διεθνούς σεναρίου ιδιαίτερα πολύπλοκου και όχι πάντα ευνόητου.

2.6. Μέσω του μηχανισμού που χρησιμοποιείται για τον προσδιορισμό των αξόνων προτεραιότητας, που όπως ελέχθη χρειάζεται μεγαλύτερη σαφήνεια, το έγγραφο εκ των πραγμάτων χαράσσει την παροχή νέων γραμμών στο κοινοτικό σύστημα οι οποίες παρουσιάζουν σαφείς και εναλλακτικές επιλογές σε σχέση με άλλες υποθέσεις που προώθησαν τα κράτη μέλη.

2.7. Με βάση τις προηγούμενες παρατηρήσεις είναι σαφές ότι είναι απαραίτητη η αποκατάσταση της ισορροπίας μεταξύ της μεγάλης σημασίας των αποφάσεων που έχουν υιοθετηθεί και της διαδικασίας αξιολόγησης που χρησιμοποιείται για τον προσδιορισμό τους.

Πρέπει να επισημανθεί ότι αυτές οι επιλογές απαιτούν περισσότερες ενδείξεις ποιότητας και συνοχής με τις ενδείξεις που αναφέρονται στην ίδια αιτιολογική έκθεση(3).

Οι άξονες και τα σχέδια κοινού ενδιαφέροντος πρέπει να έχουν στρατηγική αξία για το γενικό συμφέρον του ηπειρωτικού ενεργειακού συστήματος. Είναι συνεπώς απαραίτητο, για τον προσδιορισμό τους, να υπάρχουν προς σύγκριση εναλλακτικές προτάσεις, και η σύγκριση αυτή να αναφέρεται στην έκθεση ή στην πρόταση απόφασης.

2.8. Συνεπώς, η ΕΤΠ επισημαίνει την ανάγκη να αξιολογηθούν προσεκτικά τα αποτελέσματα των παρατηρήσεων που αναφέρονται στην σκοπιμότητα των σχεδίων, χωρίς τα οποία δεν μπορεί λογικά να υιοθετηθεί κάποια υποδιαίρεση μεταξύ σχεδίων προτεραιότητας και κοινών σχεδίων.

Οι επιλογές που πραγματοποιούνται σε τέτοιο πλαίσιο αναφοράς πρέπει ωστόσο να συμφωνηθούν λαμβανομένων υπόψη, ουσιαστικά, των προτάσεων που έχουν προωθήσει τα κράτη μέλη και στα οποία εξάλλου αναφέρονται.

Εξάλλου, η καλύτερη συνεκτίμηση των προτάσεων και των αρχών που έχουν προωθήσει τα κράτη μέλη είναι απαραίτητη για τον σωστό προγραμματισμό ώστε να λαμβάνονται υπόψη οι απαιτήσεις αποκατάστασης της ισορροπίας της ενεργειακής υποδομής που χαρακτηρίζει τις στρατηγικές πολιτικές υποστήριξης της οικονομικής ανάπτυξης που εφαρμόζουν τα επιμέρους κράτη.

Εν προκειμένω είναι απαραίτητο να ληφθεί υπόψη η θέση των κρατών μελών για την υποστήριξη και προώθηση των πρωτοβουλιών ενδιαφέροντός τους που, σε ορισμένες συγκεκριμένες περιπτώσεις, θα μπορούσε να οδηγήσει στην υιοθέτηση ειδικών διατάξεων οικονομικών υποχρεώσεων και/ή στη διευκόλυνση της απαιτούμενης διαδικασίας για την εφαρμογή τους.

3. Παρατηρήσεις σχετικά με το ρόλο των τοπικών και των περιφερειακών αρχών

3.1. Στην αιτιολογική έκθεση αναφέρεται ότι "τηρούνται οι ισχύουσες διατάξεις σχετικά με την ενημέρωση του κοινού και τις διαβουλεύσεις με το κοινό στο πλαίσιο της κοινοτικής νομοθεσίας για το περιβάλλον"(4). Η κοινοτική δράση πρέπει να ενισχυθεί για την αντιμετώπιση του βασικού θέματος που αφορά την ανάπτυξη των δικτύων ηλεκτρικής ενέργειας και την περιβαλλοντική αειφορία.

Σε πολλά τμήματα της έκθεσης αναφέρεται ότι οι προβληματισμοί που αφορούν το περιβάλλον αποτελούν παράγοντα καθυστέρησης της εφαρμογής των σχεδίων ή οριστικής τους εγκατάλειψης(5).

3.2. Η σημαντικότερη και ουσιαστικότερη βελτίωση των υφιστάμενων συνθηκών λειτουργίας μπορεί να επιτευχθεί μόνο με την μεγαλύτερη συμμετοχή των τοπικών αρχών γενικά και των περιφερειών ειδικότερα, στη διαδικασία λήψεως αποφάσεων, είτε κατά την υιοθέτηση στρατηγικών επιλογών είτε κατά τον προσδιορισμό των εξειδικεύσεων των σχεδίων.

3.3. Πέρα από την ανάγκη να προβλεφθεί η συμμετοχή εκπροσώπου της ΕΤΠ στις εργασίες της επιτροπής "ΔΕΔ-Ενέργειας", πρέπει να προβλεφθεί κυρίως η συμμετοχή των τοπικών αρχών στον προσδιορισμό και στον καθορισμό των σχεδίων παρέμβασης, με ιδιαίτερη αναφορά στα μεγέθη που καθορίζουν την περιβαλλοντική τους βιωσιμότητα.

3.4. Συνιστάται εν προκειμένω η υιοθέτηση ειδικών αποφάσεων που να καθιστούν υποχρεωτική την προώθηση και την υποστήριξη σχεδίων ευρωπαϊκού ενδιαφέροντος με τη συμμετοχή και την εμπλοκή των τοπικών και των περιφερειακών αρχών.

3.5. Συνιστάται, επίσης, η υιοθέτηση ειδικών αποφάσεων που να ευνοούν την προώθηση σχεδίων περιφερειακού και τοπικού ενδιαφέροντος και υψηλής περιβαλλοντικής ποιότητας επειδή βασίζονται στην διαφοροποιημένη εκμετάλλευση των ανανεώσιμων πηγών ενέργειας και στην αύξηση της παραγωγής θερμότητας και της συνδυασμένης παραγωγής ηλεκτρικής ενέργειας και θερμότητας.

4. Παρατηρήσεις σχετικά με το ρόλο και την εφαρμογή της ενεργειακής πολιτικής έναντι των τρίτων χωρών

4.1. Το έγγραφο και η απόφαση θέτουν επανειλημμένα και ορθά το πρόβλημα του στρατηγικού ρόλου της ενεργειακής υποδομής σε συνδυασμό με την προς ανατολάς διεύρυνση της ΕΕ. Είναι σημαντικό να επισημανθεί η ανάγκη διαφοροποίησης των πηγών ενεργειακού εφοδιασμού. Σε αυτή τη διαδικασία διαφοροποίησης πρέπει να ληφθούν υπόψη δύο περιοχές καθοριστικής πολιτικής αλλά και οικονομικής σημασίας: τα Βαλκάνια και η Μεσόγειος.

4.2. Τα Βαλκάνια θα πρέπει να αποτελέσουν για την Ένωση, και μάλιστα σύντομα, μια περιστρεφόμενη βάση ικανή να συνδέει τα κράτη μέλη με τους ενεργειακούς πόρους της Κασπίας Θάλασσας μέσω της Αδριατικής και της Μαύρης Θάλασσας. Το σύστημα αυτό θα μπορούσε να συμβάλει στην ανάπτυξη ενός συστήματος υποδομών, δικτύων ηλεκτρικής ενέργειας, αγωγών φυσικού αερίου έτσι ώστε να βελτιωθεί η σύνδεση των νοτιοανατολικών περιοχών και των κεντροανατολικών περιοχών της ηπείρου. Επίσης το σύστημα αυτό ενδέχεται, μεταξύ άλλων, να καταστήσει ευκολότερη την επανένταξη ολόκληρης της ζώνης της πρώην Γιουγκοσλαβίας στην ευρωπαϊκή περιφέρεια.

4.3. Η ΕΤΠ επισημαίνει επίσης ότι αυτός ο πρωταρχικής σημασίας ρόλος πρέπει να αναπτυχθεί στον ενεργειακό τομέα και έναντι της λεκάνης της Μεσογείου, που αποτελεί μια άλλη γεωγραφική οικονομική και εμπορική περιοχή στην οποία η ΕΕ πρέπει πρωτίστως να πραγματοποιήσει υποδομές.

Εν προκειμένω η υλοποίηση υποδομών για την ενέργεια με στόχο την ενίσχυση των εμπορικών σχέσεων μεταξύ του Νότου και των χωρών της Ένωσης, εκτός από σαφή και θετική οικονομική αξία, έχει ιδιαίτερη σημασία για τις διεθνείς στρατηγικές σχέσεις.

Η ευκαιρία συναλλαγών και ανάπτυξης που παρουσιάζεται στα κράτη μέλη της ΕΕ με ιδιαίτερη, αλλά όχι αποκλειστική, αναφορά στα κράτη μέλη της Μεσογείου, προσφέρεται για τον καθορισμό μιας ειδικής δράσης "Euromed ενέργεια".

5. Συστάσεις

Η ΕΤΠ επιθυμεί να προβεί στις ακόλουθες τροποποιήσεις του κειμένου που προτείνουν το ΕΚ και το Συμβούλιο για την τροποποίηση της απόφασης αριθ. 1254/96/ΕΚ για καθορισμό συνόλου προσανατολισμών σχετικά με τα διευρωπαϊκά δίκτυα στον τομέα της ενέργειας.

5.1. Άρθρο 4

Οι παράγραφοι 2, 3 και 4 του άρθρου 6 να αντικατασταθούν από το ακόλουθο κείμενο:

"2. Η επιτροπή που αναφέρεται στο άρθρο 9 καθορίζει τα σχέδια κοινού ενδιαφέροντος, αξιολογώντας την σκοπιμότητά τους από κοινού με τις ενδιαφερόμενες από περιφερειακή άποψη περιοχές με βάση τις διατάξεις του σημείου 8 του άρθρου 6, και προβλέπονται ενδεχομένως ειδικές διατάξεις που έχουν υιοθετήσει τα κράτη μέλη με στόχο την προώθηση και τη συγχρηματοδότηση των επιμέρους σχεδίων".

5.2. Άρθρο 6α

α) έχουν σημαντική επίδραση για την ανταγωνιστική και εύρυθμη λειτουργία της εσωτερικής αγοράς ενέργειας,

β) ενισχύουν την ασφάλεια του εφοδιασμού της Κοινότητας, με ιδιαίτερη αναφορά στην αποκατάσταση της ισορροπίας εισαγωγών και ανταλλαγών των διαφόρων κρατών μελών,

γ) αποτελούν απαραίτητη προϋπόθεση για την υποστήριξη της ανάπτυξης των νησιωτικών περιοχών, των περιοχών που στερούνται πρόσβασης στα δίκτυα και των ιδιαίτερα απομακρυσμένων περιοχών.

"Η επιτροπή που αναφέρεται στο άρθρο 9 καθορίζει μεταξύ των σχεδίων κοινού ενδιαφέροντος, τις δέκα παρεμβάσεις προτεραιότητας, πέντε ανά τομέα, προτείνοντας την υιοθέτηση των επιλογών που έχουν πραγματοποιηθεί με απόφαση της Επιτροπής."

5.3. Άρθρο 9

Η Επιτροπή επικουρείται από επιτροπή, καλούμενη ΔΕΔ-Ενέργειας, την οποία αποτελούν αντιπρόσωποι των κρατών μελών, εκπρόσωπος της Επιτροπής των Περιφερειών και της οποίας προεδρεύει ο εκπρόσωπος της Επιτροπής.

5.4. Άρθρο 10

Η Επιτροπή συντάσσει ανά διετία έκθεση σχετικά με την εφαρμογή της παρούσας απόφασης, την οποία υποβάλλει στο Ευρωπαϊκό Κοινοβούλιο, το Συμβούλιο, την Οικονομική και Κοινωνική Επιτροπή και την Επιτροπή των Περιφερειών.

Βρυξέλλες, 16 Μαΐου 2002.

Ο Πρόεδρος

της Επιτροπής των Περιφερειών

Albert Bore

(1) Βλέπε § 4 ΙΙ της έκθεσης.

(2) Βλέπε σημείωση 1 και άρθρο 6α) σημείο 2 της πρότασης απόφασης.

(3) Βλέπε την έλλειψη συνοχής μεταξύ του ενδεικτικού πίνακα των σχεδίων εφοδιασμού φυσικού αερίου για την Ευρώπη και του χάρτη του παραρτήματος ΙΙ σχετικά με τις εξειδικεύσεις των σχεδίων κοινού ενδιαφέροντος: φυσικό αέριο.

(4) Βλέπε §1.

(5) Βλέπε την αύξηση της ικανότητας ανταλλαγής ηλεκτρικής ενέργειας μεταξύ Ισπανίας και Γαλλίας.